Kanola lyk dié jaar meer as belowend | Netwerk24
Kanola lyk dié jaar meer as belowend
'n Kanola-veld naby Porterville wat op 10 Mei afgeneem is.
SWARTLAND – Ten spyte van droë toestande, word 'n bogemiddelde opbrengs hierdie kanola-groeiseisoen in die Swartland verwag.
Dít volgens 'n verklaring van Southern Soil (Pty) Ltd.
"Die Swartland was buitengewoon droog aan die begin van die kanola-groeiseisoen. Produsente was dus hierdie jaar gedwing om in droë grond te plant. Voor 25 Mei het die enigste kanola wat ontkiem het behoort aan 'n handjie vol produsente wat 16 April geplant het.
"Ongeveer 80% van die streke wat reeds geplant het, het steeds gewag vir voldoende reën sodat ontkieming kan begin. Op 25 Mei was daar 'n spreek­woordelike sug van verligting toe daar genoegsame en wydverspreide reën in die hele Swartland geval het (meer as 10 mm vir die noordelike deel en ongeveer 35 mm vir die westelike deel van die streek). Opvolgreën het tussen 10 en 11 Junie voorgekom (sowat 40 mm) en daarom, selfs al is die groeiseisoen 'n maand agter in vergelyking met vorige jare, lyk dit of dit 'n bogemiddelde opbrengs vir die streek gaan wees," lui die verklaring.
Alhoewel dit nog baie vroeg in die groeiseisoen is, lyk dit of klimaat hierdie jaar die grootste uitdaging gaan wees. Met die droogte wat tans in die Wes-Kaap heers was die afgelope drie groeiseisoene ongelooflik moeilik vir al die graanprodusente en daarom is dit belangrik om hierdie jaar 'n goeie oes te lewer. Kanola, met sy uitsonderlike vermoë om aan te pas in droë omstandighede, het die afgelope drie jaar bewys dat dit 'n betroubare gewas is. Produsente kan nie langer die waarde van die kanola-gewas in 'n algemene wisselboustelsel ignoreer nie – veral omdat dit in droë toestande sowel as in omstandighede met gewone reënvalsyfers kan aard en floreer.